O`rta er dengizi mintaqasida tog` turizmi... U erda nimalarni ko`rish mumkin?

O`ziga xos geografiya va iqlimga ega bo`lgan Turkiyaning rivojlangan turizm sohasida tog`-plato turizmi ham alohida o`ringa ega.
          Tog` turizmi xush havosi, billurdek toza suvlari, yozning eng issiq kunlarida ham tetiklashtiruvchi salqinligi, ajoyib tabiat manzaralari, yovvoyi hayvonlari va o`simliklari bilan ko`plab insonlarni o`ziga maftun qiladi.
          Turkiyadagi son-sanoqsiz tog` platolari (yaylovlari) esa tabiatni sevuvchi mahalliy va xorijlik sayyohlarni har doim o`ziga chorlayveradi.
          Baland tog`-bag`irlarida dam olishni istagan sayohatchilar esa yaylovlarni eslatuvchi yam-yashil tabiat qo`ynidagi platolarda tabiat go`zalliklaridan bahramand bo`lishlari mumkin.
          Ko`pgina tashrif buyuruvchilar ushbu tabiiy landshaftlarda vaqt o`tkazish va mahalliy an`analardan bahramand bo`lish orqali sayohatlarini yanada maroqli qiladi.
           Turkiyaning ajoyib tog`-platolari o`zining piyoda yurish yo`laklari, piknik va lager yo`nalishlari bilan sayyohlarga dam olish uchun bir qator qiziqarli imkoniyatlarni taklif etadi.
           Sayohatchilar baland tog`lardagi chodir uylar va lagerlarda yashab, bu hududning salqin tabiati, mahalliy aholining turmush tarzi va mehmondo`st Turk xalqining rang-barang oshxonasidan ham bahramand bo`ladi.
          O`rta er dengizi mintaqasida tog` turizmi
          Turkiyaning O`rta er dengizi mintaqasi uzoq vaqtdan beri sayyohlar orasida o`zining qumloq sohillari va moviy dengiz suvlari bilan mashhur bo`lib kelgan.
           Bu mintaqa shuningdek ko`plab baland tog`lari va yam-yashil platolari bilan ham sayyohlarning sevimli maskanlaridan biri hisoblanadi.
           Yam-yashil platolar Toros tog`lari yonbag`irlari bo`ylab dengizga parallel ravishda joylashgan bo`lib, O`rta er dengizi tog`lari esa yozning jaziramasidan qochish uchun eng qulay va sevimli dam olish maskan sanaladi.
           Tog` platolari sayohatchilarga betakror tabiatni his qilish va mahalliy hayot tarzi va an`analariga guvoh bo`lish uchun katta imkon hisoblanadi.
           Quyida e`tiboringizga O`rta er dengizi mintaqasidagi ba`zi dam olish platolari haqida ma`lumotlar taqdim etamiz. 
         Antaliya
Finike-Ordubek platosi 1100 metr balandlikda joylashgan bo`lib, u erga o`rmon va tog` yo`lini bosib o`tish orqali etib olish mumkin. Plato turli o`simliklarga boy hisoblanadi.Antaliyaning shimolida 800-1000 metr balandlikda joylashgan Serik-Nanali va Ovajik platolariga ham asfalt va tuproq yo`llarni bosib o`tish orqali borish mumkin.
Antaliya viloyati, shuningdek, Beshkonak, Selvenin Gorde, Derekoy, Do`nme, Ucholuk, Pisar va Ibradi platolarini o`z ichiga oladi.
Mazkur tog` platolari sayyohlar uchun kerakli mehmonxonalarga va boshqa qulayliklarga ega emas. Lekin, u erga sayohat qilganlar esda qoladigan ajoyib tabiat manzarasi bilan tanishishlari mumkin.
Mersin
Go`zne platosi Mersin viloyati markazidan 28 km uzoqlikda joylashgan bo`lib, platoda turistlar uchun elektr, suv, do`kon, yashash uchun xonalar va poliklinika mavjud.
Xuddi shu turistik infratuzilma ob`ektlari Mersin shahridan 50 km uzoqlikda joylashgan Mehrijon platosida ham mavjud.
Mersindan 50 km uzoqlikda, Koniyaga boradigan yo`lda, 1500 m balandlikda Mut-Sertavul platosi joylashgan.
Mintaqada, 1300 m balandlikda Namrun - Sebil platosi ham bo`lib, platoda elektr, suv, do`konlar va yashash joylari mavjud.
Mersin mintaqasida joylashgan Tarsus-Go`lek, Mut-Kozlar, Mersin-Ayvagedigi, Mersin-Bekiralani, Kash, Abanoz va Akpinar platolari ham har yili ko`plab sayyohlar tashrif buyuradigan joylar sifatida aytib o`tish mumkin.
Adana
Adana mintaqasida Kozan-Horzum, Pozanti - Tekir, Pozanti - Armutolug`u, Aladag`, Ag`sakise, Bashpinar, Biji, Kosurga, Karaisali-Kzldag`, Feke - Inderesi, Tufanbeyli - Kurebeli, Saimbeyli - Chatak kabi 300 ga yaqin plato bo`lib, ular har yili minglab mahalliy va xorijlik sayyohlarni o`ziga jalb qiladi.